དེ་ཡང་གནམ་ལོ་གསར་བའི་ནང་དུ་སྤྱིར་སངས་རྒྱས་ཀྱི་བསྟན་པ་རིན་པོ་ཆེ་དར་ཞིང་རྒྱས་པ་དང་།རིས་སུ་མ་ཆད་པའི་བསྟན་འཛིན་གྱི་སྐྱེས་ཆེན་དམ་པ་རྣམས་ཀྱི་སྐུ་ཚེ་བརྟན་ཅིང་མཛད་འཕྲིན་རྒྱས་པ།རིས་མེད་ཀྱི་དགེ་འདུན་གྱི་སྡེ་ཆེ་ཆུང་དུ་མའི་བཤད་སྒྲུབ་འཁོར་ལོ་གསུམ་གྱི་བྱ་བ་རྣམས་མི་ཉམས་གོང་དུ་འཕེལ་བ།ནམ་མཁའ་དང་མཉམ་པའི་སེམས་ཅན་སྤྱི་དང་དམིགས་བསལ་བསྟན་པ་རིན་པོ་ཆེ་ལ་གུས་འདུད་ལྷུར་ལེན་བགྱིད་པའི་བསྟན་པའི་སྦྱིན་བདག་རྣམས་ཀྱི་རྐྱེན་ངན་བར་ཆད་ཐམས་ཅད་ཉེ་བར་ཞི་ཞིང་མཐུན་རྐྱེན་ཆོས་དང་འབྱོར་བ་ཕུན་སུམ་ཚོགས་པ་ལ་ལོངས་སུ་སྤྱོད་པ་སོགས་ཀྱི་ཆེད་དུ་དམིགས་ཏེ་རྭ་རྒྱ་དགོན་དགའ་ལྡན་བཀྲ་ཤིས་འབྱུང་གནས་ཀྱིས་ལོ་རེ་བཞིན་འཆར་ཅན་གྱི་བོད་ལོའི་དགུ་གཏོར་ཆེན་མོ་ཚུགས་བཞིན་ཡོད་པ་སྟེ།དཔལ་ལྡན་རྒྱུད་པ་གྲྭ་ཚང་ནས་འཇམ་མགོན་ཆོས་ཀྱི་རྒྱལ་བོ་ཙོང་ཁ་བ་ཆེན་མོའི་མན་ངག་རྣམ་གསུམ་དུ་གྲགས་པའི་ནང་ཚན་འཕྲུལ་འཁོར་ལ་བརྟེན་པའི་ཟློག་ཆེན་སྟེ།འཇིག་བྱེད་ལྷ་བཅུ་གསུམ་མའི་སྒོ་ནས་ལྕགས་མཁར་ཟུར་བཅུ་དྲུག་པའི་སྦྱོར་དངོས་མཇུག་གསུམ་ཡོངས་སུ་ཚང་བའི་གཏོར་ཆེན་དང་།ཡང་ཡི་དམ་དེ་ཡི་སྒོ་ནས་དྲག་པོའི་སྦྱིན་སྲེག་རྒྱས་པ་གཏོང་།